《昌江夜泛过玉笋峰》
清代·唐英

浮梁西去昌江隈，两拳岌立江天开。造物直自鸿濛辟，神工鬼斧惊奇材。

削出芙蓉双蓓蕾，棱收皱隐凝崔嵬。女娲失手落江浒，嶙嶒激取蛟龙怒。

几番欲攫夜光珠，矶磹霹雳随风雨。青山碧树同春秋，朗月明星照今古。

今古春秋亿万年，峣峣玉柱撑空天。三百六十滩水恶，狂澜到此流涓涓。

玉山不颓清流在，米家长揖徒成颠。莫将嵩岱藐拳石，海田纵变无移迁。

作者简介：（1682—1756）清沈阳人，隶汉军正白旗，字俊公，一字叔子，晚号蜗寄老人。雍正间授内务府员外郎，历监粤海关、淮安关、九江关。乾隆时，监督窑务十余年。奉敕编《陶冶图》，为图二十，各附详说。所造器，世称“唐窑”。工书画诗文，戏曲以《古柏堂传奇》知名。有集。